# SUBDELEGACIÓN DO GOBERNO EN PONTEVEDRA ÁREA DE INDUSTRIA E ENERXÍA

Praza de España, s/n, 36002, Pontevedra

# Código proxecto: PEol-388

**Asunto: Alegacións ó Estudo de Impacto Ambiental e á solicitude de Autorización Administrativa Previa do Parque Eólico Rula, de 55 MW, e a súa infraestructura de evacuación, nos municipios de Cerdedo-Cotobade e Pontecaldelas (provincia de Pontevedra)**.

Don/Dona con DNI. , con domicilio a efectos de notificacións en , municipio de , provincia , teléfono .

# EXPÓN:

Á vista do Anuncio del Área de Industria y Energía de la Subdelegación del Gobierno en Pontevedra polo que se somete a información pública a solicitude de Autorización Administrativa Previa e o Estudo de Impacto Ambiental do Parque Eólico Rula, de 55 MW, e a súa infraestrutura de evacuación, nos municipios de Cerdedo-Cotobade e Pontecaldelas (provincia de Pontevedra)., publicado no BOE núm. 158, de 3 de xullo de 2021, por medio do presente escrito realiza as seguintes

# ALEGACIÓNS:

1. Que o P.E. Rula e a súa liña de evacuación é moi prexudicial para a calidade de vida dos veciños dos pobos da contorna (Carballedo, Corredoira, Loureiro, San Xurxo de Sacos e Pontecaldelas). Os diversos impactos (visual, acústico e lumínico) e os campos electromagnéticos terán efectos negativos na saúde física e psicolóxica das persoas.
2. Que o P.E. Rula afectará moi negativamente á economía local, especialmente ó sector forestal e ó turístico, así como ó sector agrogandeiro entre outros.
3. Que as vivendas e terras da zona perderán valor por verse encadradas moitas delas dentro da poligonal do parque eólico e polos efectos negativos do mesmo (grande impacto visual e paisaxístico de aeroxeradores e liñas de alta tensión, contaminación acústica e lumínica, perda de calidade de vida, etc.)
4. Que o proxecto do P.E. Rula preséntase fragmentado do P.E. Coto Aguado, e do P.E. Monte do Pé, promovidos pola mesma empresa (Green Capital Power) xa que os Estudos de Impacto Ambiental se realizan de forma separada para evitar avaliar os impactos de forma conxunta, cando en realidade se trata dun único gran parque eólico. No propio proxecto fai alusión á Subestación colectora "Coto Aguado" e á liña de alta tensión que une esta coa subestación "Tomeza 220 Kv", as cales non se inclúen no Estudo de Impacto deste proxecto, sendo estes proxectos independentes e tramitados a través de la Xunta de Galicia. Faise patente por tanto que a empresa presenta os estudos do complexo de infraestruturas fragmentados, obviando os efectos sinérxicos e negativos da súa totalidade. Cómpre lembrar ao respecto da división artificial de proxectos a STSJ GAL 5691/2020 - ECLI: ES:TSJGAL: 2020:5691 de data 09/11/2020.
5. Que na área na que se sitúa o P.E. Rula existen parques eólicos en funcionamento, como o do Seixo-Cando, e moitos proxectos en tramitación ou autorizados (Dos Cotos, Coto do Carballal, Coto Aguado, Monte do Pé, Porto Vidros, Campo das Rosas, Pico Touriñán, Touriñán III-2, Rosa dos Ventos, As Penizas, Pedra Longa, Cabanelas, Borreiro, Anduriña, Acibal, Zudreiro...) que tamén son promovidos por outras empresas diferentes a Green Capital Power. No proxecto non se estudan os efectos acumulados e sinérxicos de todos os parques da zona existentes e futuros. Hai que ter en conta o que di ao respecto a xurisprudencia (Sentencia doTSJ Castilla y León de Burgos, Sala de lo Contencioso-administrativo, Sección 1ª, S de 13 de Julio de 2012 e Sentencia del TS 345/2018, de 5 de marzo).
6. Que o proxecto se sitúa nunha zona natural de altísimo valor, encadrándose entre dúas áreas da Rede Natura 2000, os Lugares de Interese Comunitario(LIC) “Río Lérez”(ES1140002) e “Serra Cando” (ES1140014), declarados tamén Zonas de Especial Protección dos Valores Naturais (ZEPVN) e Zonas de Especial Conservación (ZEC). Estas áreas veríanse seriamente afectadas polos impactos deste proxecto na súa avifauna protexida, que non entende de límites xeográficos. Tamén se verán afectados hábitats de interese comunitario prioritario como o HIC 4020\* Brezales húmidos atlánticos de zona tépedas de Erica ciliaris e Erica tetralix.
7. Que o P.E. Rula é incompatible coa fauna local pola existencia de especies vulnerables (aves e morcegos). Téñase en conta as Directiva 2009/147/CE de Conservación de aves silvestres e a Lei 5/2019 de Patrimonio Natural de Galicia.
8. Que a zona na que se pretende implantar o P.E. Rula e a súa liña de evacuación ten unha riqueza patrimonial e cultural moi grande que se verá gravemente afectada. Véxase todo o patrimonio arqueolóxico presente (castros, mámoas, petróglifos...), arquitectónico, etnográfico ou inmaterial. Téñase en conta a Lei 5/2016, do 4 de maio, do Patrimonio Cultural de Galicia.
9. Que o proxecto non supón un retorno económico relevante para a zona nin se garante a creación de emprego.
10. Que un proxecto empresarial emprazado nos montes comunais e parcelas privadas non pode plantexarse sen ter en conta ós propietarios e veciños afectados.
11. Que os Montes Veciñais en Man Común afectados son de utilidade pública e ofrecen á sociedade uns servizos ecosistémicos e sociais moi importantes que se verían seriamente danados pola construción do parque eólico e a liña de alta tensión.
12. Que non se presenta un estudo hidrolóxico e hidroxeolóxico que garanta a non afección ós acuíferos e á calidade das masas de auga tanto superficiais como soterradas. Os grandes movementos de terras, perforacións e outras obras necesarias para a construción do parque eólico e a liña de evacuación poden afectar gravemente ós acuíferos, mananciais e á rede hidrográfica dándose unha afección severa ós recursos hídricos. Téñase en conta a Directiva Marco dá Auga (DMA).
13. Que o Estudo de Impacto Ambiental presenta incoherencias coa Lei de Avaliación Ambiental (Lei 21/2013). Por exemplo: Deficiencias na análise de alternativas, carencias no inventario ambiental, só se valoran os impactos da solución proposta. Ademais, no EIA non se valoran correctamente os impactos, minimizando as afeccións negativas e sobrevalorando os impactos positivos.
14. Que o Estudo de Impacto e Integración Paisaxística (EIIP) non se adapta ó Regulamento da Lei da Paisaxe (Decreto 93/2020) e ás Directrices de Paisaxe (Decreto 238/2020), tamén presenta defectos na metodoloxía. O P.E. Rula tería un impacto paisaxístico severo, afectando gravemente á paisaxe que supón un elemento cultural e natural de inmenso valor para a sociedade e é un activo económico e social.
15. Que as infraestruturas do P.E. Rula se sitúan nas inmediacións do Observatorio Astronómico de Cotobade e terían un impacto nefasto no funcionamento do mesmo. A subestación, que se localiza a escasos 200 metros do Observatorio, emitirá contaminación lumínica que afectará gravemente á observación astronómica.
16. Que o P.E. Rula se proxecta sobre áreas de sensibilidade ambiental máxima da Zonificación ambiental para la implantación de energías renovables: eólica y fotovoltaica do Ministerio para la Transición Ecológica y el Reto Demográfico.
17. Que o proxecto do P. E. Rula atópase situado fóra das Áreas de Desenvolvemento Eólico establecidas na ordenación sectorial da Xunta de Galicia.
18. O **P.E. Rula**, promovido por **Green Capital Development 112, S.L.U.**, plantéxase na mesma ubicación e con localizacións case iguais para a maior parte dos aeroxeradores que o **P.E. Siroco, promovido por Greenalia.** Examinados os dous proxectos maniféstase que son **incompatibles**, e que só un deles se poderá levar a cabo. Isto deixa ó descuberto a **falla de planificación** da implantación de proxectos eólicos en Galicia e a nula capacidade desta administración para xestionar a avalancha de solicitudes das empresas.

En virtude de todo o anterior,

# SOLICITA:

1.- Que se teñan en conta as súas alegacións e se rexeite o Estudo de Impacto Ambiental e a solicitude de Autorización Administrativa Previa do Parque Eólico Rula e a súa infraestrutura de evacuación situado nos municipios de Pontecaldelas e Cerdedo-Cotobade (provincia de Pontevedra) (Código de proxecto: PEol-388),e a súa retirada definitiva pola incompatibilidade coa saúde e calidade de vida dos veciños, coa economía local, cos valores ambientais, paisaxísticos, naturais e patrimoniais presentes na área de afección do proxecto; pola fragmentación das infraestruturas eólicas aos efectos ambientais, a nula planificación sectorial e a falla de licencia social.

En , a de de 2021 Asdo.: